### NN 16/2026 (18.2.2026.), Uredba o načinu obavljanja i financiranja civilne službe u jedinicama lokalne i područne (regionalne) samouprave

VLADA REPUBLIKE HRVATSKE

172

Na temelju članka 24. stavka 9. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.), Vlada Republike Hrvatske je na sjednici održanoj 17. veljače 2026. donijela

UREDBU

O NAČINU OBAVLJANJA I FINANCIRANJA CIVILNE SLUŽBE U JEDINICAMA LOKALNE I PODRUČNE (REGIONALNE) SAMOUPRAVE

I. UVODNE ODREDBE

Članak 1.

Ovom Uredbom propisuju se poslovi iz samoupravnog djelokruga jedinica lokalne i područne (regionalne) samouprave koje civilni ročnici obavljaju u jedinicama lokalne i područne (regionalne) samouprave i način njihova obavljanja te financiranje civilne službe koja se obavlja u jedinicama lokalne i područne (regionalne) samouprave.

Članak 2.

Izrazi koji se koriste u ovoj Uredbi, a imaju rodno značenje odnose se jednako na muški i ženski rod.

II. POSLOVI KOJE OBAVLJAJU OBVEZNICI CIVILNE SLUŽBE U JEDINICAMA LOKALNE I PODRUČNE (REGIONALNE) SAMOUPRAVE

Članak 3.

(1) Civilni ročnici koji civilnu službu obavljaju u jedinicama lokalne i područne (regionalne) samouprave obavljaju poslove iz njihovog samoupravnog djelokruga koji su u funkciji protupožarne i civilne zaštite, zaštite i unaprjeđenja prirodnog okoliša, komunalnog gospodarstva i održavanja javnih cesta.

(2) Ako je obavljanje poslova iz stavka 1. ovoga članka jedinica lokalne i područne (regionalne) samouprave ustupila trgovačkom društvu (u daljnjem tekstu: koncesionar), civilni ročnici mogu, na temelju sporazuma između jedinice lokalne i područne (regionalne) samouprave i koncesionara koji obavlja ustupljene poslove, civilnu službu obavljati kod koncesionara, obavljajući isključivo ustupljene poslove iz stavka 1. ovoga članka.

(3) Poslovi iz stavka 1. ovoga članka su:

– uređivanje prostora za sklanjanje i evakuacijskih puteva

– košnja trave, uređenje parkova i igrališta i dr.

– čišćenje kanala, raslinja i grmlja

– sudjelovanje u čišćenju ilegalnih odlagališta otpada i smeća

– sadnja drveća

– drugi poslovi koji su u funkciji protupožarne i civilne zaštite, zaštite i unaprjeđenja prirodnog okoliša, komunalnog gospodarstva i održavanja javnih cesta, a imaju direktan ili indirektan preventivni utjecaj na mjere i aktivnosti civilne zaštite.

(4) Osim poslova iz stavka 3. ovoga članka, civilni ročnici mogu, na temelju sporazuma između jedinice lokalne i područne (regionalne) samouprave i općinskih, gradskih i županijskih društava Crvenog križa koja djeluju na njihovom području, obavljati i poslove potpore društvima Crvenog križa u njihovim aktivnostima.

III. GODIŠNJI PLAN

Članak 4.

(1) Izvršno tijelo jedinice lokalne i područne (regionalne) samouprave najkasnije do 15. prosinca tekuće godine donosi godišnji plan obavljanja civilne službe (u daljnjem tekstu: godišnji plan) za narednu godinu.

(2) Godišnjim planom utvrđuju se upravna tijela i pravne osobe čiji je osnivač jedinica lokalne i područne (regionalne) samouprave te koncesionari i društva Crvenog križa ako imaju potpisan sporazum iz članka 3. stavaka 2. i 4. ove Uredbe (u daljnjem tekstu: primatelji civilnih ročnika), u kojima će se obavljati poslovi civilne službe, vrsta poslova koji će se obavljati i broj obveznika civilne službe koji godišnje mogu biti primljeni radi obavljanja tih poslova.

(3) Primatelje civilnih ročnika u kojima će se obavljati civilna služba i vrstu poslova koje će obveznici civilne službe obavljati u njima, jedinice lokalne i područne (regionalne) samouprave obvezne su odrediti u skladu sa Zakonom o obrani i ovom Uredbom.

(4) Izvršno tijelo jedinice lokalne i područne (regionalne) samouprave godišnji plan dostavit će Ministarstvu unutarnjih poslova (u daljnjem tekstu: Ministarstvo) u roku od osam dana od dana njegova donošenja.

(5) Izgled i sadržaj godišnjeg plana propisan je na Obrascu 1. koji je tiskan uz ovu Uredbu i čini njezin sastavni dio.

IV. OBAVLJANJE CIVILNE SLUŽBE

Članak 5.

(1) Jedinica lokalne i područne (regionalne) samouprave će obveznicima civilne službe koji su upućeni na obavljanje civilne službe na njezino područje osigurati uvjete za obavljanje civilne službe.

(2) Po zaprimanju rješenja Ministarstva kojim se obveznik civilne službe upućuje na civilnu službu u jedinicu lokalne i područne (regionalne) samouprave, ista će, u roku od 30 dana od dana zaprimanja rješenja, pozvati obveznika civilne službe na obavljanje civilne službe.

(3) Civilni ročnik mora započeti s obavljanjem civilne službe u jedinici lokalne i područne (regionalne) samouprave najkasnije u roku od četiri mjeseca od dana zaprimanja rješenja iz stavka 2. ovoga članka u jedinici lokalne i područne (regionalne) samouprave.

Članak 6.

(1) Obveznik civilne službe dužan je odazvati se na obavljanje civilne službe u skladu s pozivom za obavljanje civilne službe.

(2) Ako se obveznik civilne službe ne javi na obavljanje civilne službe u roku od osam dana od vremena naznačenog u pozivu za obavljanje civilne službe, niti u navedenom roku ne opravda svoj izostanak, jedinica lokalne i područne (regionalne) samouprave će u roku od tri dana o tome obavijestiti Ministarstvo.

Članak 7.

(1) Obavljanje civilne službe počinje danom dolaska obveznika civilne službe u jedinicu lokalne i područne (regionalne) samouprave i s tim danom obveznik civilne službe postaje civilni ročnik.

(2) Pročelnik upravnog tijela jedinice lokalne i područne (regionalne) samouprave u čijem djelokrugu rada su poslovi civilne zaštite će civilnom ročniku uručiti iskaznicu civilne službe te ga uputiti u primatelja civilnih ročnika u kojem će obavljati civilnu službu u skladu s godišnjim planom.

(3) Odgovorna osoba primatelja civilnih ročnika u kojem civilni ročnik treba obavljati civilnu službu, civilnom ročniku određuje osobu za praćenje njegovog rada.

(4) Osoba zadužena za praćenje rada civilnog ročnika obvezna je osigurati obavljanje civilne službe na siguran način, voditi evidenciju o dnevnoj prisutnosti civilnog ročnika te pratiti izvršenje poslova koje civilni ročnik obavlja.

Članak 8.

(1) Vrijeme obavljanja civilne službe produžava se za svaki dan samovoljnog i neopravdanog izostanka civilnog ročnika s civilne službe, kao i za svaki dan u kojem civilni ročnik neopravdano odbije obavljati poslove u primatelju civilnih ročnika.

(2) Podatke o danima iz stavka 1. ovoga članka primatelj civilnih ročnika dostavlja jedinici lokalne i područne (regionalne) samouprave prilikom dostave podatka o završetku civilne službe.

Članak 9.

(1) Ako civilni ročnik napusti civilnu službu, primatelj civilnih ročnika u kojem civilni ročnik obavlja civilnu službu će u roku od tri dana o tome obavijestiti jedinicu lokalne i područne (regionalne) samouprave.

(2) Jedinica lokalne i područne (regionalne) samouprave će obavijest iz stavka 1. ovoga članka dostaviti Ministarstvu u roku od tri dana od dana primitka obavijesti iz stavka 1. ovoga članka.

Članak 10.

Ako se utvrdi postojanje okolnosti koje sukladno Zakonu o obrani utječu na tijek služenja civilne službe, jedinica lokalne i područne (regionalne) samouprave će o utvrđenim okolnostima obavijestiti Ministarstvo u roku od sedam dana.

Članak 11.

(1) Jedinica lokalne i područne (regionalne) samouprave civilnom ročniku za vrijeme obavljanja civilne službe isplaćuje neoporezivu mjesečnu naknadu u iznosu od 170,00 eura.

(2) Sredstva za neoporezivu mjesečnu naknadu iz stavka 1. ovoga članka Ministarstvo će jedinicama lokalne i područne (regionalne) samouprave uplaćivati na temelju njihovog godišnjeg plana dva puta godišnje, u siječnju i u lipnju za tekuću godinu.

(3) Jedinica lokalne i područne (regionalne) samouprave dužna je Ministarstvu dostaviti izvješće o utrošenim sredstvima iz stavka 2. ovoga članka do 15. srpnja za prvih šest mjeseci tekuće godine te do 15. siječnja za drugih šest mjeseci prethodne godine.

Članak 12.

Za vrijeme obavljanja civilne službe civilni ročnik ima pravo na zaštitna sredstva i opremu u skladu s aktima primatelja civilnih ročnika u kojem obavlja civilnu službu.

Članak 13.

Civilni ročnik obvezan je za vrijeme obavljanja poslova iz članka 3. ove Uredbe postupati u skladu sa Zakonom o obrani, ovom Uredbom i općim aktima primatelja civilnih ročnika u kojeg je upućen te uputama i nalozima odgovornih osoba primatelja civilnih ročnika i osobe zadužene za praćenje njegova rada.

Članak 14.

(1) Civilni ročnik dužan je poštivati propisano radno vrijeme primatelja civilnih ročnika u kojem obavlja civilnu službu i koristiti ga za obavljanje dodijeljenih poslova te mora biti prisutan u primatelju civilnih ročnika u skladu s uvjetima poslova koje obavlja.

(2) Civilni ročnik se za vrijeme obavljanja civilne službe ne smije bez odobrenja osobe zadužene za praćenje njegovog rada ili odgovorne osobe primatelja civilnih ročnika u kojem obavlja civilnu službu udaljavati iz primatelja civilnih ročnika, osim radi poslova koji se po svojoj prirodi obavljaju izvan sjedišta primatelja civilnih ročnika.

(3) U slučaju spriječenosti dolaska u primatelja civilnih ročnika, civilni ročnik je dužan obavijestiti osobu zaduženu za praćenje njegovog rada ili odgovornu osobu primatelja civilnih ročnika o razlozima spriječenosti najkasnije u roku od 24 sata od njihova nastanka, osim ako to nije moguće učiniti zbog objektivnih razloga ili više sile, u kojem slučaju je dužan obavijestiti osobu zaduženu za praćenje njegovog rada ili odgovornu osobu primatelja civilnih ročnika odmah po prestanku razloga koji su onemogućili ranije obavješćivanje.

V. ISKAZNICA CIVILNE SLUŽBE I POTVRDA O OBAVLJENOJ CIVILNOJ SLUŽBI

Članak 15.

Iskaznicu civilne službe izdaje Ministarstvo i dostavlja je jedinici lokalne i područne (regionalne) samouprave u kojoj se obavlja civilna služba.

Članak 16.

(1) Iskaznica civilne službe pravokutnog je oblika, dimenzija 85,6 x 53,98 mm i izrađena je od polikarbonatnog materijala.

(2) Izgled i sadržaj iskaznice civilne službe propisan je na Obrascu 2. koji je tiskan uz ovu Uredbu i čini njezin sastavni dio.

Članak 17.

Po završetku civilne službe, civilni ročnik je dužan vratiti iskaznicu civilne službe primatelju civilnog ročnika u kojem je obavio civilnu službu, koji će je dostaviti jedinici lokalne i područne (regionalne) samouprave.

Članak 18.

(1) Primatelji civilnih ročnika dužni su jedinici lokalne i područne (regionalne) samouprave dostaviti podatak o datumu završetka civilne službe najkasnije u roku od pet dana od dana završetka obavljanja civilne službe.

(2) Jedinica lokalne i područne (regionalne) samouprave će, nakon što joj primatelj civilnih ročnika dostavi podatak o završetku civilne službe, u roku od 30 dana Ministarstvu dostaviti pisanu potvrdu o obavljenoj civilnoj službi.

(3) Potvrdu iz stavka 2. ovoga članka ovjerava pročelnik upravnog tijela jedinice lokalne i područne (regionalne) samouprave u čijem djelokrugu rada su poslovi civilne zaštite.

(4) Ministarstvo će potvrdu iz stavka 2. ovoga članka dostaviti područnom odjelu za poslove obrane u roku od 15 dana.

(5) Izgled i sadržaj potvrde iz stavka 2. ovoga članka propisan je na Obrascu 3. koji je tiskan uz ovu Uredbu i čini njezin sastavni dio.

VI. RAZMJENA PODATAKA

Članak 19.

Ministarstvo, u svrhu vođenja evidencije obveznika civilne službe, elektroničkim putem razmjenjuje podatke o obveznicima civilne službe koji civilnu službu obavljaju u jedinicama lokalne i područne (regionalne) samouprave s Ministarstvom obrane i jedinicama lokalne i područne (regionalne) samouprave.

VII. FINANCIRANJE CIVILNE SLUŽBE

Članak 20.

Sredstva za neoporezivu mjesečnu novčanu naknadu osiguravaju se u državnom proračunu na pozicijama Ministarstva.

VIII. NADZOR

Članak 21.

Nadzor nad obavljanjem civilne službe u jedinicama lokalne i područne (regionalne) samouprave obavlja Ministarstvo.

IX. PRIJELAZNE I ZAVRŠNA ODREDBA

Članak 22.

Izvršna tijela jedinica lokalne i područne (regionalne) samouprave donijet će godišnji plan za 2026. godinu u roku od 30 dana od dana stupanja na snagu ove Uredbe.

Članak 23.

(1) Sredstva za neoporezivu novčanu naknadu za 2026. godinu Ministarstvo će jedinicama lokalne i područne (regionalne) samouprave uplatiti u roku od 60 dana od dana dostave godišnjeg plana za 2026. godinu Ministarstvu.

(2) Jedinica lokalne i područne (regionalne) samouprave dužna je Ministarstvu dostaviti izvješće o utrošenim sredstvima iz stavka 1. ovoga članka do 15. siječnja 2027. godine.

Članak 24.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/102

Urbroj: 50301-04/12-26-6

Zagreb, 17. veljače 2026.

Predsjednik
 mr. sc. Andrej Plenković, v. r.

Obrazac 1.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NAZIV JEDINICE LOKALNE I PODRUČNE (REGIONALNE) SAMOUPRAVE

KLASA:

URBROJ:

Datum:

GODIŠNJI PLAN OBAVLJANJA CIVILNE SLUŽBE

U \_\_\_\_\_\_\_\_\_\_\_ GODINI

|  |  |  |  |
| --- | --- | --- | --- |
| Rbr. | Primatelj civilnih ročnika | Opis  poslova | Broj  obveznika |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| UKUPAN BROJ OBVEZNIKA | | | |

Kontakt osoba JLP(R)S: (ime, prezime, mobitel, e-mail)

Potpis izvršnog tijela
 \_\_\_\_\_\_\_\_\_\_\_\_\_\_\_\_

Obrazac 2.

PREDNJA STRANA

![](/files/_web/sluzbeni-dio/2026/134511/images/5326.jpg)

POLEĐINA

![](/files/_web/sluzbeni-dio/2026/134511/images/5317.jpg)

Obrazac 3.

NAZIV JEDINICE LOKALNE I PODRUČNE (REGIONALNE) SAMOUPRAVE

NAZIV UPRAVNOG TIJELA JEDINICE LOKALNE I PODRUČNE (REGIONALNE) SAMOUPRAVE U ČIJEM DJELOKRUGU RADA SU POSLOVI CIVILNE ZAŠTITE

KLASA:

URBROJ:

Datum:

Na temelju članka 18. Uredbe o načinu obavljanja i financiranja civilne službe u jedinicama lokalne i područne (regionalne) samouprave (»Narodne novine«, broj \_\_\_\_\_\_\_\_\_\_), izdaje se

POTVRDA

da je \_\_\_\_\_\_\_\_\_\_\_\_\_\_\_\_\_\_, OIB \_\_\_\_\_\_\_\_\_\_\_\_\_\_\_ obavio civilnu službu u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,obavljajući poslove \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Civilna služba je obavljena u vremenskom razdoblju od \_\_\_\_\_\_\_\_\_\_\_\_\_\_\_\_\_\_\_\_\_\_ do \_\_\_\_\_\_\_\_\_\_\_\_\_\_\_\_\_ godine.

Potpis pročelnika
 \_\_\_\_\_\_\_\_\_\_\_\_\_\_

Dostaviti:

– Ministarstvo unutarnjih poslova

– pismohrana